**REPUBLIKA SRPSKA**

**NARODNA SKUPŠTINA**

**Z A P I S N I K**

**sa Treće posebne sjednice Narodne skupštine Republike Srpske,**

**održane 21. decembra 2022. godine**

Treća posebna sjednica Narodne skupštine Republike Srpske održana je 21. decembra 2022. godine u Banjoj Luci.

Predsjednik Narodne skupštine Republike Srpske Nenad Stevandić (u daljem tekstu predsjednik) otvorio je zasjedanje Treće posebne sjednice i konstatovao da su odsustvo sa sjednice najavili narodni poslanici: Dijana Čekić, Tanja Vukomanović i Predrag Nešić.

Predsjednik je na početku sjednice pozdravio:

* predsjednika Republike Srpske Milorada Dodika i potpredsjednika Davora Pranjića,
* predsjedavajućeg Predsjedništva BiH iz Republike Srpske Željku Cvijanović
* predsjedavajućeg Vijeća naroda Republike Srpske Srebrenku Golić i potpredsjedavajuće iz reda srpskog naroda Vojislava Gligića, iz reda ostalih Jovanu Čarkić i iz reda hrvatskog naroda Nadu Tešanović,
* predsjednika Ustavnog suda Republike Srpske Džerarda Selmana i republičkog pravobranioca Milimira Govedaricu,
* predsjedavajućeg Savjeta ministara BiH Zorana Tegeltiju i
* poslanike iz Republike Srpske u Parlamentarnoj skupštini BiH Sanju Vulić, Miroslava Vujičića i Milana Petkovića.

Predstavnike diplomatskog kora:

* generalnog konzula Republike Srbije u Banjoj Luci Miloša Vujića,
* zamjenika ambasadora Ruske Federacije Andreja Morozova,
* predstavnika Kancelarije Evropske unije u Banjoj Luci,
* šefa Kancelarije OEBS-a u Banjoj Luci Jiržija Rousa,
* opunomoćenog ministra Ambasade Republike Slovenije u BiH Borisa Jelovšeka,
* generalnog konzula Republike Hrvatske u Banjoj Luci Zorana Piličića i
* generalnog konzula Republike Turske u Banjoj Luci Oguza Kiliča.

Predstavnike vjerskih zajednica (Eparhija banjalučka i Muftijstvo banjalučko)

* predstavnike srpske pravoslavne crkve, gospodina Voju Savića.

Predstavnike organizacija, udruženja i saveza iz Republike Srpske:

* Boračke organizacije,
* Udruženja penzionera,
* Unije udruženja poslodavaca,
* Republičke organizacije porodica zarobljenih i poginulih boraca i nestalih civila,
* Saveza sindikata,
* Privredne komore,
* Sindikata uprave,
* Udruženja novinara,
* Udruženja građana „Veterani Republike Srpske“,
* Saveza ratnih vojnih invalida i
* Saveza opština i gradova.

Treća posebna sjednica sazvana je na osnovu člana 170 stav 3 i člana 171 Poslovnika Narodne skupštine.

Predsjednik Republike Milorad Dodik dao je mandat za sastav nove vlade gospodinu Radovanu Viškoviću.

Poslanici su usvojili

**DNEVNI RED**

1. Izbor Vlade Republike Srpske:

a) Program kandidata za predsjednika Vlade Republke Srpske sa prijedlogom članova Vlade Republike Srpske;

b) Izbor predsjednika Vlade Republike Srpske;

v) Izbor članova Vlade Republike Srpske;

1. Polaganje svečane zakletve predsjednika i članova Vlade Republike Srpske;

**sa** (prisutno 80, glasalo 79) ***75 glasova za, nijednim protiv i četiri poslanika su se uzdržala od glasanja.***

**Ad – 1: Izbor Vlade Republike Srpske**

Predsjednik je obavijestio prisutne da je mandatar Radovan Višković zatražio duže vrijeme za uvodno izlaganje, te da se, u skladu sa članom 134 Poslovnika, dozvoli obraćanje u trajanju do 120 minuta.

Prijedlog je **usvojen** **sa** (prisutno 80, glasalo 79) ***69 glasova za, četiri protiv i šest poslanika se uzdržalo od glasanja.***

Radovan Višković, mandatar za sastav Vlade Republike Srpske, izložio je program i predložio sastav svog kabineta Narodnoj skupštini Republike Srpske.

*„Poštovani predsjedniče Republike Srpske,*

*Poštovani potpredsjednici Republike Srpske,*

*Poštovani predsjedniče Narodne skupštine Republike Srpske,*

*Poštovana srpski članu Predsjedništva BiH,*

*Predstavnici institucija BiH iz Republike Srpske,*

*Uvaženi narodni poslanici,*

*Uvaženi vjerski velikodostojnici,*

*Vaše ekselencije ambasadori,*

*Uvaženi gosti,*

*Poštovani građani Republike Srpske,*

*Dame i gospodo,*

*Stojeći pred vama drugi put, osjećam sada još veću čast i privilegiju nego 2018. godine, ali i još veću odgovornost i obavezu što u ovom cijenjenom domu tražim podršku od Vas, uvaženih narodnih poslanika, za sastav nove Vlade Republike Srpske i njen program rada.*

*Vlada Republike Srpske na čijem sam čelu bio ostvarila je zapažene rezultate u izazovnim političkim i ekonomskim uslovima, te posebno složenim međunarodnim okolnostima. Plan rada koji sam izložio u decembru 2018. godine, u značajnoj mjeri je morao biti modifikovan, prvo zbog pandemije virusa korona, koja nam je potrošila skoro dvije godine, 2020-tu i 2021. godinu, te sukobi u Ukrajinu, koji su donijeli novu krizu, kojom smo se bavili cijelu 2022. godinu. Međutim, i pored toga, mogu da kažem da svi ekonomski i fiskalni pokazatelji Republike Srpske ukazuju da smo uspjeli u prvom redu da očuvamo zdravlje naših građana, što nam je bilo najvažnije, a onda i da očuvamo radna mjesta i privredne subjekte, te da dodatno povećamo zaposlenost. Pored toga, započeli smo brojne strukturne reforme i velike infrastrukturne projekte, koje ćemo završiti u narednom mandatnom periodu.*

*Naš zajednički cilj i zadatak i dalje jeste jaka, stabilna, prosperitetna Republika Srpska, sa punim, dejtonskim institucionalnim kapacitetima, sa kojima će biti u stanju adekvatno odgovoriti na sve zahtjeve njenih građana. Sigurno je da ćemo se i u narednom periodu, posebno zbog veoma izazovnog međunarodnog okruženja, susretati se i dalje sa brojnim poteškoćama i izazovima, ali pozitivni trendovi koje bilježi Republika Srpska daju nam za pravo da čvrsto vjerujemo da će vrijeme koje je ispred nas biti obilježeno daljim pozitivnim kretanjima i ekonomskim napretkom.*

*Kao što sam već rekao, pandemija virusa korona, u prvom redu, a kasnije i ekonomska kriza uzrokovana sukobom u Ukrajini, uticala je da smo u nekom periodu morali da odstupimo od našim planiranih politika i da u potpunosti promjenimo prioritete u radu Vlade Republike Srpske. Sumirajući danas sve urađeno, mogu istaći da smo, pored brige za zdravlje naših građana, najveću pažnju posvetili privredi, povećanju njene konkurentnosti i produktivnosti, te očuvanju zaposlenosti i povećanju plata radnika, radeći zajedno sa našim socijalnim partnerima, sa poslovnom zajednicom i sindikatom.*

*U okviru poreske reforme rasterećenja rada od 2018. godine do danas izvršili smo višestruko rasterećenja rada, jer je došlo do povećanja osnovnog ličnog odbitka sa 200 KM na 1.000 KM, smanjenja zbirne stope doprinosa sa 33% na 31%, smanjenja stope poreza na dohodak od ličnih primanja sa 10% na 8%, te povećanje ličnog odbitka za izdržavane članove porodice u 100%-om iznosu. Ukupni efekti poreskog rasterećenja rada iznose oko 415 miliona KM godišnje, što praktično znači da se Vlada Republike Srpske godišnje odriče tog iznosa u korist radnika. Ujedno, u posmatranom periodu, poreski klin, koji odražava poresko opterećenje, odnosno učešće poreza i doprinosa u bruto plati, smanjio se sa 38,5% na 34,1%, posmatrano za neto platu od 1.000 KM. Poređenja radi, poreski klin u Srbiji iznosi 38,1%, Hrvatskoj 39,2%, a u FBiH 42,6% posmatrano za prosječnu platu.*

*Kod poreza na dobit izvršeno je proširenje olakšice po osnovu ulaganja u proizvodnju, čime se Budžet godišnje odriče oko 5,4 miliona KM u korist poslovnih subjekata. U prethodne tri godine na ovaj način je rasterećena privreda za oko 16 miliona KM. U oblasti neporeskih prihoda ukinuto je nekoliko veoma značajnih davanja, tako da je ukupan efekat smanjenja neporeskih davanja 30,5 miliona KM na godišnjem nivou, tako da su i ta sredstva ostala privredi i građanima.*

*Prosječna plata nakon oporezivanja je sa 857 KM 2018. godine, povećana na 1.198 KM u oktobru 2022. godine, odnosno za 39,8%. Broj zaposlenih je za 266.309 lica 2018. godine povećan na 289.098 lica u 2022. godini, odnosno za 8,6%, dok je broj osiguranika sa 304.024 lica 2018. godine povećan na 326.047 lica ili za 7,2%. Broj nezaposlenih lica je sa 105.793 lica 2018. godine smanjen na 66.504 lica u septembru 2022. godine ili za 37,1%. Sve navedeno dokazuje da smo u potpunosti, bez obzira na pandemiju virusa korona i ekonomske posljedice sukoba u Ukrajini, odgovorili na naš prvi cilj, odnosno povećanje konkurentnosti i produktivnosti privrede Republike Srpske sa ciljem povećanja plata.*

*Kada govorimo o zdravstvenom sistemu koji je u prethodnom periodu akumulirao neizmirene obaveze, možemo reći da smo u mandatnom periodu koji je iza nas, i pored svih izazova sa kojima smo se susreli zbog virusa korona, uspjeli da očuvamo zdravlje naših građana, što nam je bio osnovni zadataka, te da pored toga, zaustavimo dalje akumuliranje neizmirenih obaveza. Pored navedenog, uspjeli smo dodatno da ojačamo fiskalnu odgovornost u zdravstvu, uvodeći dio zdravstvenih ustanova, prvenstveno domova zdravlja, u trezorski sistem. Takođe, usvajanjem zakonske regulative, odnosno Zakona o zdravstvenoj zaštiti i Zakona o zdravstvenom osiguranju, dodatno smo unaprijedili prava građana i pacijenata prilikom ostvarivanja prava na zdravstvenu zaštitu. Na osnovu svega urađenog, mogu reći da smo u mandatu koji je iza nas zdravstveni sektor učinili fiskalno održivim, ali u narednom periodu pred nama je još dosta posla, o čemu ću mnogo detaljnije, nešto kasnije.*

*Neefikasnost javnog sektora definisali smo prvenstveno kroz neefikasnost javnih preduzeća, a unapređenje javne uprave Republike Srpske, vezivali smo za njenu digitalizaciju.*

*Sada, nakon četiri godine mandata, mogu da kažem da samo napravili iskorak po pitanju stvaranja uslova za reformu javnih preduzeća. Vlada Republike Srpske usvojila je veoma detaljan i sveobuhvatan akcioni plan za reformu javnih preduzeća u Republici Srpskoj, iza koga je dvogodišnji rad domaćih eksperata i međunarodnih eksperata iz međunarodnih finansijskih institucija, tako da će pred novom Vladom Republike Srpske biti zadatak da poštujući dinamiku datu akcionim planom, realizuju sve predviđene aktivnosti. Sa druge strane, uspostavili smo sistem za koordinaciju nadzora javnih preduzeća u Republici Srpskoj, kojima je dodijeljen status preduzeća od posebnog interesa za Republiku Srpsku, kao i onima u kojima Vlada Republike Srpske vrši funkciju skupštine akcionara. Cilj uspostavljanja sistema za koordinaciju jeste jačanja nadzora i doprinosa ekonomskom razvoju Republike Srpske, a sistem za koordinaciju podrazumijeva osnivanje organizacione jedinice za koordinaciju nadzora javnih preduzeća u Generalnom sekretarijatu Vlade, što će biti jedan od prvih zadataka nove Vlade Republike Srpske. Prema tome, mogu da kažem da smo napravili iskorake po pitanju reforme javnih preduzeća, da smo definisali jasan pravac reformi u naredne dvije godine i da ćemo biti maksimalno posvećeni da planirani posao završimo u definisaim rokovima.*

*Pandemija virusa korona, koja nam je oduzela gotovo dvije godine mandata, te ekonomski izazovi sukoba u Ukrajini, kojima smo se bavili cijelu 2022. godinu uticali su da neke prioriteta moramo odložiti za neki naredni period, a upravo jedan od tih prioriteta je Unapređenje javne uprave i njena digitalizacija.*

*Prilagođavanje obrazovanja i tržišta rada potrebama privrede je kontinuiran proces. Prethodni mandatni period smo aktivno sa poslovnom zajednicom radili na ovom veoma izazovnom i dugotrajnom zadatku i siguran sam da su pokazatelji sa tržišta rada dokaz da smo na dobrom putu, posebno što je naš osnovni ekonomski zadatak u vrijedme pandemije virusa korona bio očuvanje zaposlenosti. Međutim, i dalje, gotovo svi privrednici, bez obzira na privrednu granu iz koje dolaze, ističu problem nedostatka kvalitetne radne snage, tako da će ovaj prioritet i dalje biti u vrhu prioriteta nove Vlade Republike Srpske.*

*Kao što sam rekao u svom ekspozeu u decembru 2018. godine, poboljšanje demografske pozicije Republike Srpske zahtijeva dugoročne politike, a ne politike samo na mandatni period jedne Vlade i taj stav želim da ponovim i sada. Mogu reći da smo u prethodnom mandatnom periodu posebnu pažnju posvetili mladim ljudima i mjerama podrške roditeljstvu. Međutim, nepovoljni demografski trendovi zahtijevaju da u svim politika demografska komponenta mora biti uskučena, jer demografska obnova mora biti prioritet svih prioriteta u Republici Srpskoj.*

*Istraživanje, razvoj, inovacije i digitalna ekonomija su drugi od sedam prioriteta kojem u prethdonom mandatnom periodu nismo uspjeli da posvetimo dovoljnu pažnju, a jedan je od najvažnijih za povećanje produktivnosti ukupne ekonomije Republike Srpske. S tim u vezi, ovo će biti jedna od važnijih ekonomskih prioriteta nove Vlade Republike Srpske.*

*I na kraju, kada govorim o sedmom prioritetu iz prethodnog mandatnog perioda, a to su Evropske integracije, regionalna i međunarodna saradnja, smatram da smo u mandatnom periodu 2018–2022. godina zajedničkim radom predstavnika Republike Srpske na svim nivoima vlasti, uspjeli da Republiku Srpsku dodatno pozicioniramo, u veoma izazovnom regionalnom i međunarodnom okruženju, na što svi zajedno moramo da budemo posebno ponosni. Naše opredjeljenje za evropske integracije i ispunjavanje obaveza iz mišljenja Evropske komisije, u skladu sa ustavnim nadležnostima, te usvojenim mehanizmom koordinacije, su aktivnosti na kojima ćemo i dalje nastaviti predano da radimo.*

*Sve navedeno možemo i dodatno da potvrdimo analizom makroekonomskih i fiskalnih pokazatelja, posebno poredeći 2018. i 2022. godinu. Stope realnog rasta bruto domaćeg proizvoda su od 2019. do 2021. godine iznosile 2,5%, -2,5% i 6,9%, respektivno, a procjene za 2022. godinu su 4,4%. Treba podsjetiti da je realni pad bruto domaćeg proizvoda Republike Srpske za 2020. godinu od 2,5%, u periodu pandemije virusa korona, najmanji pad u svim zemljama regiona, poslije Republike Srbije.*

*Pokrivenost uvoza izvozom se u mandatu prethodne Vlade kretala između 75,5% i 79,4%, što je najveća pokrivenost uvoza izvozom od kada se taj pokazatelj prati u Republici Srpskoj. Tržište rada i nezaposlenost su, kao što sam već rekao, bili odrednica svih politika prethodne Vlade Republike Srpske, što smo prethodno potvrdili i kroz analizu makroekonomskih pokazatelja, kada je broj zaposlenih po prvi put u Republici Srpskoj premašio 284.000, a broj osiguranika po prvi put premašio je 326.000.*

*Od fiskalnih pokazatelja, učešće javnog duga u bruto domaćem proizvodu je sa 37,8% 2018. godine, smanjeno na 36,3% na dan 30. 6. 2022. godine dok je učešće ukupnog duga u bruto domaćem proizvodu sa 48,4% 2018. godine smanjeno na 43,7% na dan 30. 6.2022. godine.*

*Na kraju, želim istaći da su inflacija i energetska kriza trenutno najveći ekonomski svjetski problemi, koji su prouzrokovani sukobom u Ukrajini i da je i Republika Srpska prisiljena da se sa njima bori, bez obzira što ni na koji način nije uticala na njihovu pojavu. Moram odmah reći da je Republika Srpska u potpunosti energetski stabilna i da će tako ostati i u narednom periodu. Cijene proizvoda i usluga koje se koriste za ličnu potrošnju u Republici Srpskoj, mjerene indeksom potrošačkih cijena, u oktobru 2022. godine u odnosu na prethodni mjesec, u prosjeku su više za 1,8%, dok su u odnosu na oktobar prethodne godine više za 15,5%. Prema procjenama Ministarstva finansija Republike Srpske, 2022. godine očekuje se prosječna inflacija od 13,3%, a 2023. godine 6,0%, tako da će kratkoročni cilj Vlade Republike Srpske biti borba sa inflacijom i očuvanje dostignutog nivoa kupovne moći svih naših građana.*

*S tim u vezi, lično ću, u prvom redu, insistirati na pojačanom i vidljivom radu kontrolnih organa na svim nivoima vlasti, kako bi se obuzdao rast cijena u onim djelatnostima gdje za to ne postoje opravdani razlozi. Sa druge strane, nastavićemo da pružamo ciljanu podršku našim građanima, i to onim kategorijama kojima je to najpotrebnije, u cilju očuvanja dostignutog nivoa kupovne moći.*

*Budžet za poljoprivredu smo za 2023. godinu planirali u iznosu od 180 mil. KM, kako bi u složenim uslovima snabdijevanja, imali što više domaće proizvodnje.*

*Zasigurno, moraćemo odgovornije da se ponašamo i prema energiji, kako se ne bi doveli u situaciju da zbog neodgovorne i nepotrebne potrošnje, izgubimo značajna sredstva koja možemo dobiti prodajom viškova energije po znatno većim cijenama na berzama i to koristiti za druge potrebe.*

*Dame i gospodo,*

*I pored rezultata na koje sam se prethodno jednim dijelom osvrnuo i na koje sam ponosan, jer su ostvareni u periodu pandemije virusa korona i ekonomskih izazova zbog sukoba u Ukrajini, pred nama je zasigurno i dalje veoma nestabilan i izazovan period, u kome u prvom redu moramo dati odgovore u obuzdavanju inflacije, zatim riješiti strukturne izazove koji nose najveći fiskalni rizik, gdje prvenstveno mislim na reformu javnih preduzeća i reformu zdravstvenog sektora, a zatim pristupiti ključnim strukturnim reformama koje će dati podsticaj za demografsku obnovu Republike Srpske, misleći u prvom redu na reformu obrazovanja.*

*Sigran sam da ćemo svi zajedno biti okupljeni oko ovih politika, a sve sa jednim istim ciljem, da se dodatno okupimo i osnažimo našu Republiku Srpsku.*

*Ponoviću i ono što sam rekao i u decembru 2018. godine, ali sada još glasnije, jer je zasigirno dalo rezultate. A to je da ćemo na svim politikama koje nova Vlada Republike Srpske bude provodila, zajednički raditi sa poslovnom zajednicom i sindikatom, borcima i penzionerima, a posebno mladim ljudima, te svim drugim kategorijama našeg društva, na koje se predložene politike budu odnosile, kako bi obezbjedili širok konsenzus svih zainteresovanih.*

*U svim aktivnostima nove Vlade očekujem punu podršku i od svih Vas, narodnih poslanika, akademske zajednice, medija, te svakog građanina naše Republike, koji možete argumentovano ukazati na sve one pojave koje nisu u skladu sa našim zajedničkim dogovorima i politikama.*

*Analizirajući veoma detaljno ekonomsku i fiskalnu poziciju Republike Srpske, sve politike i mjere koje smo realizovali u prethodnom mandatnom periodu, a posebno svjesni i svih onih politika čiju smo realizaciju morali da pomjerimo za neki budući period, pritisnuti pandemijom virusa korona i ekonomskim izazovima sukoba u Ukrajini, te prepreke i izazove koje je potrebno otkloniti u narednom periodu, definisali smo 5 reformskih stubova za naredni period. S obzirom na brojne izazove koji su pred nama, siguran sam da je program koji ću prezentovati veoma optimističan, sa aspekta broja oblasti i politika kojima ćemo se baviti, a posebno sa aspekta dinamike realizacije svih navedenih politika. Međutim, smatram da uz dodatni napor i aktivno učešće svih aktera, možemo realizovati sve predviđene aktivnosti, kako bi dodatno unaprijedili fiskalnu i ekonomsku poziciju Republike Srpske.*

*S tim u vezi, ključne reformske oblasti koje će biti u fokusu nove Vlade Republike Srpske možemo definisati kroz pet reformskih stubova:*

*Ekonomski rast;*

*Digitalizacija;*

*Reforma javnih preduzeća;*

*Zdravstvena i socijalna politika; te*

*Demografska obnova Republike Srpske.*

*Uvaženi narodni poslanici,*

*dame i gospodo,*

*prije nego što predstavim politike nove Vlade Republike Srpske želim da istaknem da ćemo na prvoj, konstitutivnoj sjednici nove Vlade Republike Srpske, imenovati tri radne grupe, jer smatram da su ove aktivnosti preduslov dugoročnom ekonomskom i demografskom razvoju Republike Srpske. Prva grupa imaće zadatak da do prve polovine 2023. godine izradi Socijalnu kartu Republike Srpske, koja će nam omogućiti pravedniju raspodjelu i bolje ciljanje svih vrsta socijalnih davanja u Republici Srpskoj, te povećanje davanja za najugroženije kategorije društva. Mandat druge grupe će biti da do prve polovine 2023. godine inovira Strategiju demografske obnove Republike Srpske, kojom će biti definisana demografska i migraciona politika, te svi resursi Republike Srpske stavljeni u funkciju osiguranja obrazovane i kvalitetne radne snage. I treća će imati mandat da do polovine 2024. godine izradi Strategiju održivog razvoja Republike Srpske za period 2025-2030. godina, kojom ćemo definisati nove pravce razvoja Republike Srpske, vezujući je za ciljeve održivog razvoja do 2030. godine, a koja će biti usvojena do kraja 2024. godine.*

*Dame i gospodo,*

*dozvolite mi sada da u nastavku predstavim politike nove Vlade Republike Srpske, po svakom od prethodno definisanih pet reformskih stubova.*

*EKONOMSKI RAST*

*Prvi reformski stub, ekonomski rast biće realizovan kroz slijedeće reforme:*

*Završetak projekta smanjenja neporeskih davanja;*

*Optimizaciju administrativnih procedura;*

*Suzbijanje sive ekonomije;*

*Uvođenje novih mjera podrške tehnološkom razvoju;*

*Unapređenje institucionalnog okvira za podršku privredi; te*

*Unapređenje tržišta kapitala.*

*Završetak projekta smanjenja neporeskih davanja*

*U prethodnom periodu je urađen značajan iskorak u smanjenju neporeskih davanja kroz ukidanje posebne republičke takse, smanjenja pojedinih komunalnih naknada, te sudskih i administrativnih taksi, što je poslovnoj zajednici, na godišnjem nivou, donijelo ukupne uštede od oko 30 miliona KM. U narednom periodu planirano je da se nastavi sa analizama i da se izvrši dodatno rasterećenje privrede i stanovništva putem smanjenja, ukidanja ili drugačijeg obračuna pojedinih neporeskih davanja.*

*Optimizacija administrativnih procedura*

*Projekat optimizacije administrativnih procedura na republičkom nivou podrazumijeva analizu procedura identifikovanih u jedinstvenom registru svih dozvola, potvrda, rješenja koje izdaju republički organi uprave, sa stanovišta njihove opravdanosti, opravdanosti zahtijevanja neophodne dokumentacije, analize troškova i vremena u njihovom pribavljanju. Cilj analize i sljedeći korak jeste predlaganje i sprovođenje pojednostavljenja pojedinih administrativnih procedura, te smanjenje troškova i vremena za poslovnu zajednicu.*

*Suzbijanje sive ekonomije*

*Problemu sive ekonomije Vlada Republike Srpkske posvetiće dodatnu pažnju, kroz planske i redovne kontrole poslovanja privrednih subjekata, kontrole formiranja cijena, te kontrole isplate plata zaposlenima. Dodatno ćemo pooštriti kontrole Poreske uprave Republike Srpske i Inspektorata, prvenstveno bazirajući se na način formiranja cijena proizvoda, neprijavljeni rad ili prijavljeni rad na manje vrijeme od punog radnog vremena, te na neprijavljene djelatnosti. Poseban izvor sive ekonomije, vezan za isplatu plata „na crno“, predstavlja izvlačenje dobiti iz preduzeća, tako da ćemo ovom pitanju posvetiti posebnu pažnju, kroz Zakon o porezu na dohodak. Izmjenama pravila o plaćanju gotovim novcem suzićemo obim poslovanja gotovim novcem, što će u značajnoj mjeri da dovede do smanjenja sive ekonomije i smanjenja nelojalne konkurencije. Poseban akcenat stavićeno na uvođenje novog postupka fiskalizacije.*

*U saradnji sa Poreskom upravom Republike Srpske unaprijedićemo mehanizam prinudne naplate poreskih obaveza.*

*Zajedno sa Savezom sindikata i poslovnom zajednicom analiziraćemo mogućnosti uređenja sistema plata, kako bi izbjegli zloupotrebu instituta najniže plate, smanjili sivu ekonomiju i nelojalnu konkurenciju između poslodavaca, te obezbjedili više novca fondovima socijalne zaštite. Tu prvenstveno mislim na potpisivanje kolektivnih ugovora.*

*Uvođenje novih mjera podrške tehnološkom razvoju*

*U situaciji nedostatka radne snage, povećanje produktivnosti privrede je jedini ispravan odgovor. Sa druge strane, uvođenje novih tehnologija će pored povećanja produktivnosti, dovesti do povećanja kvaliteta finalnih proizvoda, što će ih dodatno učiniti konkurentnijim na inostranom tržištu, povećavajući njihov kvalitet i vrijednost. S tim u vezi, nova Vlada Republike Srpske će posebnu pažnju posvetiti podsticajnim mjerama privredi za uvođenje novih tehnologija, kako bi zajedničkim snagama sa poslovnom zajednicom unaprijedili produktivnost privrede, te povećali kvalitet finalnih proizvoda i njihovu konkurentnost.*

*Unapređenje institucionalnog okvira za podršku privredi*

*Zakonom o republičkoj upravi data je nadležnost za pojedine privredne grane različitim ministarstvima, pa se često dešava da se nekim granama privrede posvećuje manje pažnje, što posljedično ima za rezultat da sektori koji nisu obuhvaćeni nadležnostima Ministarstva privrede i preduzetništva nemaju iste uslove za poslovanje. U tom smislu izvršićemo reorganizaciju na način da sve grane privrede imaju isti tretman u institucionalnom smislu. Ovo ćemo realizovati ili kroz jačanje Ministarstva privrede i preduzetništva novim resorima ili u drugim ministarstvima prepoznati problem i osnažiti privrednu komponentu. Takođe, ojačaćemo analitičku i plansku funkciju u Ministarstvu privrede i preduzetništa, a koja bi bila zasnovana na podacima sa terena i istraživanjima na širem planu.*

*Pored toga, izvršićemo izmjene u pojedinim resorima Vlade Republike Srpske, kako bi cijeli proizvodni proces objedinili na jednom mjestu. Preciznije rečeno, sa drvošrerađivačima smo već dogovorili da drvopreradu uspostavimo kao posebno odjeljenje u Ministarstvu poljoprivrede, šumarstva i vodoprivrede.*

*U cilju olakšanja poslovanja privredi, kroz smanjenje administrativne opterećenosti, završićemo drugu fazu reforme Inspektorata Republike Srpske, objedinjujući inspekcijske kontrole u Republici, radi postizanja boljeg kvaliteta inspekcijske kontrole i sprečavanja dvostrukih kontrola, odnosno preklapanje nadležnosti opštinskih i republičkih inspekcija, te i sam rad Inspektorata učinili efikasnijim i efektivnijim.*

*Nova Vlada Republike Srpske, u saradnji sa poslovnom zajednicom, iznaće novu ulogu Investicono-razvojne banke Republike Srpske i Garantnog fonda Republike Srpske, definišući novi koncept razvojne banke, koja će biti podrška prvenstveno za ulaganje u nove tehnologije, uz striktno propisane uslove, kako bi se onemogućile zloupotrebe, a Garantni fond ćemo otvoriti da bude garant i za zaduživanje privrednih subjekata i na tržištu kapitala i tržištu novca Republike Srpske. Zbog dodatnog pritiska na rast cijena, kroz povoljne kreditne linije, osiguraćemo tehnološki razvoj i konkurentnost domaćih kompanija.*

*Unapređenje tržišta kapitala*

*Kada govorim o tržištu kapitala, u prvom redu izvršićemo pojednostavljivanje postupka i smanjivanje troškova za emisije obveznica i trezorskih zapisa, što se odnosi na elektronski prospekt i mogućnost kontinuirane emisije za sve emitente te uvođenje trezorskih zapisa opština i gradova. Cilj predloženih unapređenja je da se sadašnja procedura, koja je opterećena izradom obimne dokumentacije, pojednostavi, tako da se kreira elektronski prospekt koji bi se stalno ažurirao kroz dodatna objavljivanja. Kontinuirana emisija bi omogućila emitentu da na jednom simbolu na dnevnoj osnovi radi emisiju u skladu sa potrebama. Sa ovim unapređenjem obveznica bi se po fleksibilnosti uporedila sa overdraft kreditom, čime bi tržište kapitala postalo konkurentno bankarskim proizvodima. Uvođenje trezorskih zapisa opština i gradova bi olakšalo njihovo kratkoročno finansiranje na način kako su to učinili trezorski zapisi za Republiku Srpsku.*

*Takođe, kreiraćemo regulatorno okruženje i pružiti podršku za osnivanje otvorenog obvezničkog fonda od strane Penzijskog rezervnog fonda, čime bi se kreirao novi instrument za ulaganje za stanovništvo. Kreiranje otvorenog obvezničkog fonda bi omogućilo građanima da ulažu u obveznice Republike Srpske i opština i gradova, čime se izbjegava posredovanja banaka koje imaju ograničenja u pogledu izloženosti prema javnom sektoru, a građanima se pruža prilika da zarade više u odnosu na kamate koju trenutno dobijaju na oročenu štednju.*

*I na kraju, kreiraćemo regulatorni okvir i pružiti podršku Centralnom registru hartija od vrijednosti za razvoj depozitarnih poslova, kojima se omogućava vođenje investicionih računa za stanovništvo i privredna društva.*

*DIGITALIZACIJA*

*Uvaženi narodni poslanici,*

*Dame i gospodo,*

*reformski stub digitalizacija zasnivaće se na slijedećim reformama:*

*Izrada Registra zaposlenih u javnom sektoru, uključujući i zdravstvo i javna preduzeća;*

*Nastavak reforme javne uprave;*

*Unapređenje Registra podsticaja privredi;*

*Digitalizacija procesa sa jedinicama lokalne samouprave;*

*Digitalizacija sektora osiguranja.*

*Izrada Registra zaposlenih u javnom sektoru*

*Nova Vlada Republike Srpske uspostaviće Registar zaposlenih u javnom sektoru, uključujući i zdravstveni sistem i javna preduzeća, a cilj je da se istim obuhvate svi zaposleni u Republici Srpskoj koji platu primaju iz javnih sredstava, radi stvaranja jedinstvene evidencije broja zaposlenih i transparentnijeg korišćenja budžetskih sredstava za lična primanja zaposlenih, što će biti osnov za izradu strateških planova za smanjenje ukupne potrošnje na plate.*

*Nastavak reforme javne uprave*

*S tim u vezi, izrada Registra zaposlenih u javnom sektoru je preuslov, odnosno analitička osnova za strukturnu reformu javnog sektora. Na osnovu podataka iz Registra, analiziraćemo svaki segment javne uprave pojedinčano, te svaku instituciju javne uprave, sa ciljem da uporedimo broj zaposlenih, ukupne troškove, te efekte rada svake institucije, kako bi reformu javne uprave doveli do kraja u mandatu nove Vlade.*

*Sve navedeno, pratiće i izmjena zakonske regulative, a novi Zakon o državnim službenicima izradićemo u skladu sa principima EU i SIGMA, uz otklanjanje nedostataka koji su se pojavljivali u prethodnom periodu.*

*Unapređenje Registra podsticaja privredi*

*U cilju efikasnije i efektivnije upotrebe javnih sredstava, Republika Srpska je uspostavila Registar podsticaja, koji obuhvata podsticaje na svim nivoima vlasti u Republici Srpskoj. Registar podsticaja privredi ima za cilj da se obezbjedi jasan pregled svih dostpunih podsticajnih sredstava, kako bi se pratila njihova realizacija i efekti u praksi, kako onih koji se dodjeljuju na nivou republičkih institucija, tako jedinica lokalne samouprave i eventaualno drugih davaoca pomoći. S tim u vezi, dodatno ćemo unaprijediti povezanost registra sa davaocima podticaja, te podatke u Registru učiniti dostupnim u realnom vremenu, kako bi dodatno ojačali analitičku osnovu Registra i upotrebljivost podataka iz istog.*

*Digitalizacija procesa sa jedinicama lokalne samouprave*

*Procesi digitalizacije omogućavaju značajno pojednostavljenje svih procedura u javnom sektoru. S tim u vezi, kako bi usluge javnog sektora na republičkom nivou učinili dostupnijim građanima, u saradnji sa jedinicama lokalne samouprave, izvršićemo digitalno uvezivanje usluga koje pružaju republičke institucije sa lokalnim zajednicama, kako bi sve omogućili direktno iz jedinica lokalne samouprave, te ih tako približili svakom građaninu Republike Srpske pojedinačno.*

*Digitalizacija sektora osiguranja*

*Takođe, nova Vlada Republike Srpske radiće na digitalizaciji sektora osiguranja kao preduslovu uređenja tržišta. Vodićemo se pozitivnim iskustvima iz Republike Srbije koji su uspostavili jedinstveni Informacioni centar koji je omogućio uspostavljanje jedinstvene baze podataka o izdatim polisama i registrovanim štetama u oblasti autoodgovornosti kao i registrovanim štetama po kasko polisama; digitalnu primjenu bonus/malus sistema, odnosno digitalno tarifiranje; značajno smanjili mogućnost falsifikovanja polisa autoodgo-vornosti i prevara u štetama; smanjili troškove sprovođenja osiguranja u svim društvima sa ciljem obezbjeđivanja adekvatnih sredstava za isplatu šteta; te uspostavili apsolutnu kontrolu nad tržištem osiguranja autoodgovornosti. Kako bi se navedeni ciljevi ostvarili, izmjenićemo zakon o društvima za osiguranje u Republici Srpskoj, gdje ćemo jasno definisati uspostavljanje Informacionog centra između društava za osiguranja, koji će nam omogućiti evidenciju izdavanja polisa autoodgovornosti u realnom vremenu. Posebno obratiti pažnju na povećanje udjela životnog osiguranja kao i osiguranje imovine i osiguranje poljoprivredne proizvodnje od elementarnih nepogoda.*

*REFORMA JAVNIH PREDUZEĆA*

*Posebna pažnja Vlade Republike Srpske u narednom mandatnom periodu biće usmjerena na reformu javnih preduzeća. Podsjetiću da smo detaljnu analizu stanja u oblasti javnih preduzeća u Republici Srpskoj započeli još krajem 2019. godine. Reforma javnih preduzeća u narednom periodu će se zasnivati na slijedećim strukturnim reformama:*

*Uspostavljanje institucionalnih kapaciteta za efikasan nadzor i upravljanje javnim preduzećima;*

*Jačanje odgovornosti za uspješnost, na nivou sistema i na nivou preduzeća; te*

*Jačanje strateških javnih preduzeća i preduzeća od posebnog interesa.*

*Uspostavljanje institucionalnih kapaciteta za efikasan nadzor i upravljanje javnim preduzećima biće realizovano uspostavljanjem Jedinice za nadzor javnih preduzeća i funkcije utvrđivanja, praćenja, procjene i upravljanja fiskalnim rizicima, jačanjem upravljanja podacima i učinkom u odabranim sektorima i javnim preduzećima, te kroz podizanje kvaliteta i uspješnosti odbora i uprava javnih preduzeća.*

*Takođe, završićemo sveobuhvatnu procjenu integrisanog okvira javnih preduzeća kao osnovu za izradu sveobuhvatne strategije reforme sektora javnih preduzeća. Izradićemo i usvojiti sveobuhvatnu dugoročnu strategiju reforme sektora javnih preduzeća. U okviru Jedinice za nadzora javnih preduzeća uspostavićemo Registar javnih preduzeća, te primijeniti onlajn sistem prikupljanja podataka.*

*Analiziraćemo i izmjeniti pravni okvir koji se odnosi na funkcionisanje i upravljanje, te odgovornost u upravljanju javnim preduzećima u cilju unapređenja planiranja, izvještavanja i upravljanja, a posljedično i uspješnosti javnih preduzeća, te usvojiti novu, međunarodno prihvaćenu definiciju javnih preduzeća.*

*Na kraju, izradićemo i usvojiti Politiku vlasništva nad javnim preduzećima. U Politici ćemo utvrditi jasne kriterijume za vlasništvo i osnovne principe korporativnog upravljanja.*

*Javna preduzeća će donijeti metodologiju ili u svoje postojeće interne akte ugraditi planiranje, izvještavanje i kontrolne procese u skladu sa novim propisanim opštim postupcima. Upravljački organi javnih preduzeća osiguraće, u okviru svojih nadležnosti, blagovremeno razmatranje i usvajanje ciljeva poslovanja, ugovora o uspješnosti i mjera za unapređenje poslovanja i ispunjavanje ciljeva poslovanja. Javna preduzeća izrađivaće finansijske izvještaje u skladu sa međunarodnim standardima, naročito za aspekte vezane za rokove i uslove korišćenja javne imovine, postupanja sa namjenskim akcizama i državnom pomoći ili subvencijama, te će unaprijediti proces planiranja i pravovremeno donošenje poslovnih planova u skladu sa trogodišnjim projekcijama i strateško-razvojnim dokumentima.*

*Takođe, javna preduzeća usvojiće politiku da objavljuju detaljne izvještaje o revalorizacionim dobicima, gubicima i ispravci vrijednosti imovine za prethodni desetogodišnji period. Ujedno, usvojiće politiku i postupak vrednovanja infrastrukture u javnom vlasništvu koju koriste ili eksploatišu javna preduzeća i zahtjeve za izvještavanje u vezi s tim, korišćenjem provjerenih metodologija, te politiku i postupke za obračun kapitalnih rashoda i amortizacije infrastrukture u javnom vlasništvu koju koriste ili eksploatišu javna preduzeća, i zahtjeve za izvještavanje u vezi s tim u skladu sa Međunarodnim standardima finansijskog izvještavanja.*

*Jačanje odgovornosti za uspješnost, na nivou sistema i na nivou preduzeća biće realizovano utvrđivanjem parametara za efikasno upravljanje i vladinu pomoć javnim preduzećima, jačanjem nezavisne institucionalne revizije i nadzora, te jačanjem odgovornosti i podsticaja za javna preduzeća na strani tražnje.*

*Izraditićemo metodologiju za utvrđivanje i izračun neizmirenih obaveza i pripremiti jednoobrazne analize za sva javna preduzeća, te ćemo donijeti propise za obustavu praksi unakrsnog subvencionisanja u svim javnim preduzećima. Takođe, definisaćemo srednjoročne ciljeve u vezi sa brojem zaposlenih u javnim preduzećima i izraditi planove racionalizacije broja zaposlenih.*

*Jačanje strateških javnih preduzeća i preduzeća od posebnog interesa biće realizovano uspostavljanjem institucionalnih mehanizama za podršku restrukturiranju i tranziciji javnih preduzeća, te uspostavljanjem održivih strateških javnih preduzeća i javnih preduzeća od posebnog interesa.*

*Usvojićemo izmjene i dopune zakona i propisa radi utvrđivanja kriterijuma, postupaka, informacionih zahtjeva i zahtjeva transparentnosti, kao i mehanizme podrške restrukturisanju ili privatizaciji javnih preduzeća, te kategorizaciju i planiranje restrukturisanja javnih preduzeća u skladu sa međunarodnim standardima. Procjenićemo stanje i potrebe pojedinačnih javnih preduzeća sa liste strateških javnih preduzeća i izradićemo reformske prijedloge, odnosno prijedloge restrukturisanja. U skladu sa zakonskim propisima isknjižićemo nenaplative dugove iz evidencija Poreske uprave za javna preduzeća koja su zatvorena, likvidirana ili je okončan postupak stečaja. I na kraju, usvojićemo politike i akcione planove za otpočinjanje procesa restrukturisanja, odnosno reformskog procesa u strateškim javnim preduzećima.*

*ZDRAVSTVENA I SOCIJALNA POLITIKA*

*Uvaženi narodni poslanici,*

*Dame i gospodo,*

*reformski stub Zdravstvena i socijalna politika zasnivaće se na slijedećim strukturnim reformama:*

*Izrada Socijalne karte Republike Srpske;*

*Nastavak reforme zdravstvenog sistema;*

*Politike u oblasti penzijskog i invalidskog osiguranja;*

*Politike u oblasti boračko-invalidske zaštite.*

*Izrada Socijalne karte Republike Srpske*

*Naime, poboljšanje ciljanja socijalnih davanja ima za cilj da socijalne naknade zasnuje na potrebama, a ne na statusu i pripadnosti pojedinoj kategoriji društva. Na taj način, ukupan sistem socijalnih davanja ćemo unaprijediti, te stvoriti fiskalni prostor za povećanje naknada korisnicima kojima su naknade zaista i potrebne. Sve navedeno će sistem socijalnih davanja učiniti efikasnijim i efektivnijim, a prduslov za sve navedeno je izrada Socijalne karte Republike Srpske, što će biti jedna od prioditetnih aktivnosti nove Vlade Republike Srpske.*

*Nastavak reforme zdravstvenog sistema*

*Zdravstveni sistem Republike Srpske u nekom prethodnom periodu akumulirao je neizmirene obaveze, a ujedno nije bio dio budžetskog sistema Republike Srpske, čime je značajno umanjena njegova fiskalna disciplina. S tim u vezi, u prethodnom periodu zaustavili smo dalje akumuliranje neizmirenih obaveza, izmirili smo dio istih, napravili značajan iskorak po pitanju unapređenja zakonske regulative, te dio zdravstvenih ustanova uveli u trezorski sistem poslovanja, povećavajući fiskalnu odgovornost zdravstvenog sektora.*

*U narednom periodu nastavićemo da izmirujemo neizmirene obaveze svake zdravstvene ustanove pojedinačno, da ih učinimo fiskalno održivim i da ih kao takve uključujemo u trezorski sistem poslovanja. Uvođenjem fiskalne odgovornosti i transparentnosti u zdravstveni sistem, stvorićemo neophodne uslove za sprovođenje strukturnih reformskih mjera, koje će se zasnivati na normiranju i uspostavljanju nove mreže zdravstvenih ustanova, koja će biti definisana u skladu sa najboljim međunarodnim praksama, uvažavajući demografske trendove i razvoj saobraćajne infrastrukture u Republici Srpskoj, te na iznalaženju novih modela finansiranja zdravstvenog sistema i definisanju više „paketa“ zdravstvene zaštite.*

*Politike u oblasti penzijskog i invalidskog osiguranja i boračko-invalidske zaštite*

*Posebna briga i pažnja Vlade Republike Srpske u prethodnom periodu bila je posvećena populaciji penzionera i boračkoj polulaciji. Na ovom mjestu želim ponovo i posebno da istaknem, da će takva politika biti veoma važna odrednica i nove Vlade Republike Srpske. Naglasiću da nećemo smanjivati dostignuti obim prava ni za jedno socijalno davanje. Naša politika će se zasnivati na iznalaženju realnih i održivih izvora za povećanje obima prava i njihovo bolje ciljanje.*

*Zajedno sa Udruženjem penzionera i organizacijama proisteklim iz odbrambeno-otadžbinskog rata radićemo na poboljšanju standarda ovih kategorija, sa posebnim akcentom na one najugroženije.*

*Odmah po formiranju nove Vlade Republike Srpske formiraćemo interresornu radnu grupu koja će se baviti unapređenjem položaja boračkih kategorija, u svim segmentima, unapređujući, između ostalog i banjsko liječenje boračkih kategorija, te pomoć porodicama osuđenih boraca Vojske Republike Srpske, kao i zapošljavanje demobilisanih boraca i djece poginulih.*

*DEMOGRAFSKA OBNOVA REPUBLIKE SRPSKE*

*Dame i gospodo,*

*demografska obnova Republike Srpske jedan je od najvažnijih reformskih stubova i zasnivaće se na slijedećim strukturnim reformama:*

*Mjere u oblasti demografske i migracione politike;*

*Nastavak reforme obrazovanja; te*

*Mjere podrške mladim ljudima.*

*Mjere u oblasti demografske i migracione politike*

*Kao što sam i prije četiri godine rekao, mogu i sada da ponovim da poboljšanje demografske pozicije Republike Srpske zahtijeva dugoročne politike, a ne politike samo na mandatni period jedne Vlade. Prethodna Vlada Republike Srpske napravila je poseban iskorak po pitanju politika koje su imale za cilj poboljšanje demografske pozicije Republike Srpske, prvenstveno kroz nove politike za mlade ljude, unapređujući učenički i studentski standard, te politike za rješavanje stambenih pitanja mladih. Naša posebna pažnja bila je posvećena politikama za unapređenje položaja nezaposlenih majki, porodilja i drugo, nastojeći da ih dodatno stimulišemo za proširenje porodice.*

*Potpuno svjesni problema negativnog prirodnog priraštaja, odnosno nedovoljnog rađanja, te starenja stanovništva, siguran sam da nam je svima potpuno jasno da ne postoje ekonomske ili fiskalne mjere koje mogu da kompenzuju ovakva negativna demografska kretanja. Pored toga, sigurni da je jako teško definisati mjere u oblasti demografske i migracione politike koje prije ili kasnije neće biti i mjere socijalne politike, insistiraću da kroz sve naše politike u narednom periodu, bude nametnuta potreba poboljšanja demografske obnove Republike Srpske.*

*Naša namjera je identična kao što smo to radili i u prethodnom periodu, a to je da u posebnu pažnju posvetimo mladim ljudima i mjerama podrške roditeljstvu, da nastavimo sa svim onim politikama koje su u prethodnom periodu uticale na poboljšanje položaja mladih, mjerama usmjerenim na usklađivanje porodičnog i profesionalnog života, ali i da zajednički radimo na politikama koje će dugoročno dovesti do povećanja motivacije za ostanak na području Republike Srpske, koje će povećati stopu ukupnog fertiliteta u Republici Srpskoj, te na taj način poboljšati demografsku sliku Republike Srpske.*

*Zbog toga, samo još jedanput da naglasim, da će kroz sve politike nove Vlade Republike Srpske, komponenta koja utiče na bolju demografsku sliku Republike Srpske biti nezaobilazan faktor. Demografska obnova Republike Srpske je naš osnovni nacionalni i politički cilj.*

*Nastavak reforme obrazovanja*

*Imajući u vidu kontinuiran pad broja učenika, kao i kontinuiran rast broja zaposlenih u obrazovanju u proteklih deset godina, ključni korak u promjeni pristupa finansiranja i modernizaciji sistema obrazovanja predstavlja preusmjeravanje sredstava koja se trenutno troše na plate zaposlenih na modernizaciju nastavnih procesa. Ključni izazov sistema obrazovanja, pored velikog broja zaposlenih, predstavlja tehnološki razvoj, koji ujedno predstavlja i izazov za buduće funkcionisanje ekonomije koja će se suočiti sa promjenom strukture privrede, potrebom stvaranja kvalitetnih radnih mjesta. Obrazovanje je ključ opstanka Republike Srpske, jer je obrazovano stanovništvo pretpostavka za njen razvoj, a reforma obrazovanja osnov za ostanak novih naraštaja. Znanje je ključni resurs za napredak društva, te se smatra da su najprofitabilnije investicije u 21. vijeku ulaganja u nauku i obrazovanje.*

*Iz tog razloga, obrazovanje i stvaranje pretpostavki za unapređenje obrazovanja će postati ključni prioritet svih politika Republike Srpske. S tim u vezi, u oblasti osnovnog obrazovanja, unaprijedićemo materijalne preduslove za osnovno obrazovanje, unaprijediti kvalitet nastave i nastavnog kadra, uspostaviti sistem usmjeravanja učenika u one oblasti u kojima imaju najviše razvojnih kapaciteta, promovisati znanje, te uspostaviti sistem stalnog praćenja kvaliteta nastave i u kontinuitetu unapređivati osnovno obrazovanje.*

*U oblasti srednjeg obrazovanja hitno ćemo započeti sa uspostavljanjem reorganizovane mreže srednjih škola, bazirane na stvarnim potrebama i ekonomskoj opravdanosti njihovog postojanja, unaprijediti materijalne preduslove za srednje obrazovanje, unaprijediti kvalitet nastavnog kadra, uspostaviti sistem vrednovanja kvaliteta škola i usklađenosti sa potrebama tržišta rada i nacionalnim prioritetima, Unaprijediti kvalitet nastave kroz značajnije učešće prakse, te promovisati znanje i cjeloživotno učenje.*

*U oblasti visokog obrazovanja, radićemo na modernizaciji visokoškolskih ustanova i unapređenju kvaliteta nastave, usklađivanju visokog obrazovanja sa potrebama tržišta rada, unapređenju unutrašnje efikasnosti rada visokoškolskih ustanova, hitnoj internacionalizaciji studijskih programa, promociji i podršci znanju, te utvrđivanju stvarne cijene koštanja svakog studijskog programa i sistema finansiranja fakulteta.*

*Kada govorim o unapređenju visokog obrazovanja, fokus će biti i na osnivanju Inovacionog fonda kao centralnog fonda za sva budžetska izdvajanja i ulaganja poslodavaca u cilju finansiranja razvojno-istraživačkih projekata, te osnivanje instituta na fakultetima koji imaju manjak studenata, a na kojima se obavljaju naučnoistraživački radovi i pripremaju i sprovode razvojni projekti.*

*Mjere podrške mladim ljudima*

*Efikasno korišćenje ljudskog potencijala predstavlja suštinu političkog i ekonomskog sistema odnosno djelovanja jedne zajednice, a ključ reformskih procesa koji ide u pravcu stvaranja održivog sistema Republike Srpske je u korekciji raspodjele u korist mladih, odnosno u korist najproaktivnije i najproduktivnije populacije stanovništva. Preciznije rečeno, dugogodišnji negativni demografski trendovi, potaknuti lošim prirodnim priraštajem, starenjem stanovništva i migracijom stanovništva, uslovili su smanjenje ponude radne snage. S tim u vezi, ključni cilj ili glavna vizija sistema Republike Srpske treba da bude preusmjerena na mlade, kroz korekcije u preraspodjeli.*

*U skladu sa navedenim, zajedno sa poslovnom zajednicom, kreiraćemo niz sistemskih mjera podrške mladima u smjeru afirmacije rada, njihovog ranijeg uključivanja u svijet rada i formiranja porodice. Kroz fleksibilniji radni odnos, obezbjedićemo afirmaciju rada i radnih navika u našoj zajednici i ranije uključivanje učenika i mladih u svijet rada. Posebno ćemo isticati digitalna rješenja, fleksibilnost poreskih i regulatornih institucija, koja u kratkom roku mogu riješiti problem nepovezanosti između radnog potencijala i tržišta rada u Republici Srpskoj.*

*Kada govorim o poreskim i drugim direktnim stimulacijama za mlade, uspostavićemo sistemki „Paket mjera za mlade“ sa fokusom na mjere povrata poreza i dorpinosa za novozaposlene radnike u novoosnovanim kompanijama za prvu godinu poslovanja, čiji vlasnici su mladi, te subvencijama za kupovinu prve nekretnine.*

*I na kraju, sport je vaoma važna odrednica u životu svakog mladog čovjeka, te ćemo u skladu sa novim Zakonom o sportu, koji je usvojen u mandatu prethodne Vlade, kao mjera podrške aktivnom bavljenju sportom, te dodatnom razvoju sportskih klubova, analizirati mogućnosti i definisati modalitete rasterećenja od obaveze uplate poreza i doprinosa.*

*Uvaženi narodni poslanici,*

*Dame i gospodo,*

*osvrnuću se sada i na politike Vlade Republike Srpske koje će biti sprovođene u narednom periodu, ali koje ne predstavljaju strukturne reforme, te tako nisu uključene u jedan od pet reformskih stubova. Preciznije rečeno, govoriću o:*

*Najvažnijim investicionim projektima;*

*Procesu Evropskih integracija;*

*Međunarodnoj i regionalnoj saradnji.*

*Najvažniji investicioni projekti*

*Kada govorim o najvažnijim infrastrukturnim pojektima, želim da kažem da će oni i u narednom periodu biti, sa jedne strane, osnovni zamajac privrednog razvoja Republike Srpske, a sa druge strane dovešće do povećanja izvoza Republike Srpske i obezbjediti dodatnu energetsku stabilnost Republike Srpske, kada govorimo o projektima iz oblasti energetike, povećati konkurenstnost privrede Republike Srpske i unaprijediti životni standard naših građana, misleći na investicione projekte iz oblasti saobraćajne, odnosno povećati kvalitet usluga zdravstvenog sistema Republike Srpske, kada govorim o projektima iz oblasti zdravstva.*

*Bez namjere da detaljno obrazlažem trenutno stanje u realizaciji svakog pojedinačnog projekta, te našu planiranu dinamiku realizacije u narednom periodu, reći ću da su naši najvažniji projekti u oblasti energetike u narednom periodu Hidroelektrana Dabar, HE Buk Bijela, HE Foča, HE Paunci, Bistrica, te solarne i vjetroelektrane.*

*Pored izgradnje elekroenergetskih objekata, želim da istaknem da će izgradnja saobraćajne infrastrukture biti ključni prioritet Vlade Republike Srpke, gdje prije svega mislim na izgradnju mreže autoputeva, brzih puteva, obilaznica oko većih gradova, mostova, te rehabilitaciju postojeće putne i željezničke mreže, kao i restruktuiranje i modernizaciju željezničke infrastrukture. Želim samo da istaknem nekoliko projekata, a to su most na rijeci Savi kod Gradiške, Autoput Banja Luka-Prijedor, Autoput na Koridoru Vc, autoput od Vukosavlja, preko Brčkog do Bijeljine i granice sa Srbijom, izrada projektno-tehničke dokumentacije za brze puteve Bijeljina – Zvornik – Sokolac, brzi put Istočno Sarajevo – Višegrad - Vardište, brzi put od Višegrada prema Trebinju, izgradnja magistralnog puta Foča – Šćepan Polje sa međudržavnim mostom, kao i magistralnog puta Foča – Tjentište sa mostom preko rijeke Drine.*

*U oblasti zdravstvenog sistema, Vlada Republike Srpske je uložila značajna sredstva u prethodnom periodu, posebno u izgradnju bolničkih kapaciteta. U narednom periodu, naše aktivnosti će i dalje biti usmjerene na igradnju i rekonstrukciju novih kapaciteta u bolničkom sektoru. Tu prije svega mislim na investicije koje su u toku, a to su: Nova bolnica u Doboju, Bolnica Zvornik, Bolnica Foča, Banjsko-rekreativni centar Srpske Toplice, Ortopedska hirurgija Slatina, Bolnica za fizikalnu medicinu i rehabilitaciju Mlječanica, Projekat Kardiohirurgija na UKC Republike Srpske, Objekat za pružanje zdravstvene zaštite oboljelih od malignih bolesti UKC Republike Srpske, te Sanacija objekata Maternite i Klinike za infektivne bolesti UKC Republike Srpske. Od planiranih novih investicija izdvojiću: Medicinski kompleks Banja Luka, Rekonstrukciju, izgradnju i opremanje objekata 4 psihijatrijske ustanove Republike Srpske, Rekonstrukciju, sanaciju i opremanje objekata Bolnice Gradiška i Bolnice Prijedor, te Izgradnju i opremanje novog objekta Bolnice Trebinje.*

*Proces Evropskih integracija*

*Kada govorim o procesu Evropskih integracija, isti svakako predstavlja jedan od prioriteta Vlade Republike Srpske i u budućem periodu. Ono na čemu ćemo insistirati jeste potpuna zaštita i poštovanje ustavnog položaja i nadležnosti institucija Republike Srpske i protivićemo se bilo kakvim pokušajima zloupotrebe integracionog procesa za slabljenje Republike Srpske i oduzimanje njenih nadležnosti. Insistiraćemo na dosljednoj primjeni mehanizma koordinacije procesa evropskih integacija u BiH u svim segmentima integracionog procesa. Zvanični Brisel će i u novoj Vladi Republike Srpske imati pouzdanog partnera na putu evropskih integracija, uz uslov punog poštovanja njenog ustavnog položaja i nadležnosti.*

*S druge strane, po pitanju eventualnog članstva u NATO, nova Vlada Republike Srpske će se kretati isključivo u okvirima koje je definisala Narodna skupština Republike Srpske, a to je vojna neutralnost, i mi ćemo po ovom pitanju u potpunosti pratiti stavove Republike Srbije.*

*Međunarodna i regionalna saradnja*

*Vlada Republike Srpske u potpunosti ostaje opredijeljena za dalje unapređenje i jačanje regionalne i međunarodne saradnje. Preispitaćemo dosadašnje rezultate rada i kapacitete naših Predstavništava po svijetu, a sve u funkciji stvaranja racionalnije i efikasnije mreže, koja će biti u funkciji jačanja privredne i svih drugih oblika saradnje sa svim zainteresovanim stranama. Fokus Vlade i u narednom periodu biće na definisanju strateških opredjeljenja i smjernica u djelovanju prema našoj dijaspori, koja je naš najbolji ambasador u svijetu.*

*Kada je riječ o regionalnim odnosima, Republika Srpska je u potpunosti otvorena za saradnju sa svima. Naravno, ponoviću, da centralno mjesto zauzimaju naši odnosi sa Republikom Srbijom i sa ponosom možemo konstatovati da naši odnosi nikada nisu bili na višem nivou, što se ogleda u nizu zajedničkih projekata i različitim vidovima podrške i pomoći koje je Republika Srbija obezbijedila Srpskoj i njenim građanima u prethodnom periodu.*

*Ponoviću još jedanput da je naše opredjeljenje evropski put, ali to ni u kojem slučaju ne umanjuje značaj i kvalitet odnosa koje Republika Srpska ima sa drugim parnterima. Tu svakako posebno mjesto zauzima Ruska Federacija, koja se u više navrata pokazala kao iskren prijatelj Republike Srpske i njenog naroda. Ne smijemo nikad zaboraviti da je Ruska Federacija oduvijek zauzimala principijelan stav po pitanju poštivanja međunarodnog prava, odnosno Dejtonskog mirovnog sporazuma, te se zalagala za objektivnost i istinit prikaz stanja u BiH, kako na sjednicama PIK-a, tako i na sjednicama Savjeta bezbjednosti UN-a.*

*Takođe, Narodna Republika Kina, koja je sve prisutnija na našim prostorima, je još jedan veoma značajan partner Republike Srpske. Naši odnosi se intenziviraju kada je riječ o ekonomskoj saradnji, realizaciji različitih infrastrukturinih projekata, projekata u oblasti energetike, te prosvjetnoj i kulturnoj saradnji. Međutim, još je mnogo potencijala za dalji razvoj odnosa između Republike Srpske i Narodne Republike Kine i Republika Srpska u intenziviranju tih odnosa vidi svoju razvojnu šansu.*

*Takođe, saradnja Republike Srpske i Mađarske je odlična i mi ćemo i u narednom periodu nastaviti da širimo i jačamo naše zajedničke razvojne programe.*

*Dozvolite mi gotovo na kraju da istaknem još neke teme.*

*Kancelarija Visokog predstavnika u BiH*

*I nova Vlada Republike Srpske insistiraće na stavu da Kancelarija Visokog predstavnika u BiH treba biti zatvorena.*

*Ustavni sud BiH*

*Takođe, nastavićemo da insistiramo i da strane sudije odu iz Ustavnog suda BiH, jer se pokazalo da je najveći broj odluka donesen preglasavanjem na štetu Republike Srpske. Smatramo da ovakvo djelovanje nema veze ni sa pravom, niti sa pravdom, i ovakva zloupotreba Ustavnog suda BiH protiv Republike Srpske i njenih institucija neće donijeti nikakav napredak BiH.*

*Dame i gospodo,*

*U Programu rada za mandatni period 2018-2022. godina, ovdje u ovom domu sam rekao da sveobuhvatnim i sveukupnim mjerema, koje Vlada planira i može da realizuje, sa ciljem poboljšanja standarda i kvaliteta života građana Republike Srpske, realno je očekivati:*

*Rast realnog bruto domaćeg proizvoda;*

*Smanjenje stope nezaposlenosti;*

*Povećanje plata i penzija;*

*Povećanje socijalnih i drugih davanja;*

*Povećanje budžetskih prihoda; te*

*Povećanje investicija.*

*Sada, nakon 4 godine, siguran sam da svi zajedno možemo da konstatujemo da je Vlada Republike Srpske u potpunosti, veoma uspješno, odgovorila na sve ciljeve koje smo pred sebe postavili, i to u uslovima pandemije virusa korona i u uslovima globalne krize izazvane sukobima u Ukrajini.*

*Naša očekivanja su da u narednom mandatu nećemo morati da se bavimo rješavanjem problema koji su posljedica eksternih faktora i koji su nam uzeli tri od četiri mandatne godine. S tim u vezi, mogu da ponovim da će naši ciljevi i dalje ostati nepromjenjeni, sa namjerom dodatnog poboljšanja standarda i kvaliteta života naših građana, ali uz dodatak još dva cilja:*

*Socijalno pravednije društvo; te*

*Demografski održivo društvo.*

*Uvaženi narodni poslanici,*

*Dame i gospodo,*

*Na kraju, moram da napomenem da će pažnja nove Vlade Republike Srpske biti usmjerena i na one oblasti koje nisu obuhvaćene samim ekspozeom, jer sam ekspozeom obuhvatio samo one oblasti i mjere koje će zahtijevati strukturne reforme u narednom periodu.*

*S tim u vezi, odmah po formiranju nove Vlade Republike Srpske izradićemo Akcioni plan za realizaciju politika Vlade, kojim ćemo detaljno definisati sve mjere na kojima ćemo veoma predano raditi u narednom periodu, sa jasnim rokovima realizacije i odgovornim institucijama. Nakon svakog kvartala, na sjednicama Vlade, analiziraćemo realizaciju mjera definisanih Akcionim planom.*

*Molim vas da nam budete podrška i u izradi pojedinačnih programa rada svakog resora i Vlade u cjelini za svaku godinu mandata pojedinačno, jer nam je veoma važno da osiguramo vlasništvo nad reformskim procesima cijelog društva. Budite slobodni da ukažete i na sve ono to smatrate da možemo da uradimo bolje, jer ćemo samo zajedničkim naporima uspjeti da uspješno odgovorimo na sve postavljene ciljeve. U novoj Vladi Republike Srpske imate istinskog partnera, spremnog na dijalog i razmjenu ideja, a moji saradnici i ja smo vam na raspolaganju u bilo kom trenutku.*

*Uvaženi narodni poslanici,*

*Dozvolite da na samom kraju izlaganja predložim članove Vlade Republike Srpske i zatražim vašu podršku za buduću Vladu.*

*Ministar finansija Republike Srpske je Zora Vidović. Rođena je 1954. godine u Donjim Srđevićima, Opština Srbac. Osnovnu školu i Gimnaziju završila je u Srpcu, a Ekonomski fakultet 1978. godine u Beogradu. U profesionalnoj karijeri bila je finansijski rukovodilac u preduzeću "Stirokart" Srbac, direktor Uprave prihoda u Srpcu, direktor Filijale "Banjalučke banke" i direktor filijale "Balkan investment banke“ u Srpcu, direktor "Živinoprodukta" u Srpcu, direktor Mikrokreditne organizacije "Mikrokredit" u Srpcu, poslanik u Narodnoj skupštini Republike Srpske u dva mandata, direktor Poreske uprave Republike Srpske i ministar finansija u Vladi Republike Srpske. Po nacionalnosti je Srpkinja.*

***Ministar unutrašnjih poslova Republike Srpske je Siniša Karan****. Rođen je 1962. godine u Grabovcu, Opština Beli Manastir. U Kupresu je završio osnovnu školu i gimnaziju, a diplomirao je na fakultetu Političkih nauka u Sarajevu. Magistarske studije završio na Pravnom fakultetu Univerziteta u Banjoj Luci, gdje je odbranio i doktorsku disertaciju. Redovni je profesor na Pravnom fakultetu Panevropskog Univerziteta „APEIRON“, Banja Luka i Fakultetu za bezbjednost i zaštitu Nezavisnog Univerziteta Banja Luka. Radio je u organima unutrašnjih poslova na radnim poslovima i zadacima: komandira stanice policije Kupres, sekretara SUP-a Kupres, načelnika Odjeljenja kriminaliteta Stanice javne bezbjednosti Centar Sarajevo, načelnika Uprave za suzbijanje kriminaliteta MUP-a Republike Srpske, načelnika krivičnih istraga SIPA-e, te načelnika Finansijsko obavještajnog odjeljenja SIPA-e. U Službi predsjednika Republike Srpske obavljao je poslove savjetnika predsjednika za bezbjednost, te Generalnog sekretara predsjednika Republike Srpske, a u poslednjem sazivu Vlade Republike Srpske obavljao je poslove Generalnog sekretara Vlade Republike Srpske. Po nacionalnosti je Srbin.*

***Ministar za naučno-tehnološki razvoj, visoko obrazovanje i informaciono društvo Republike Srpske je Željko Budimir.*** *Rođen je 1977. godine u Sanskom Mostu, gdje je živio sa porodicom. Od 1995. godine živi u Banjoj Luci, gdje završava Pravni fakultet. Na Fakultetu političkih nauka magistrira, a na Fakultetu političkih nauka u Beogradu stiče zvanje doktora političkih nauka. Izabran je u zvanje docenta na Univerzitetu u Banjoj Luci. Na početku profesionalne karijere radio je u kompaniji Telekom Srpske Banja Luka kao rukovodilac sektora za pravne poslove. Od 2020. godine savjetnik je srpskog člana Predsjedništva BiH za međunarodne odnose. Po nacionalnosti je Srbin.*

***Ministar saobraćaja i veza Republike Srpske je Nedeljko Čubrilović.*** *Rođen je 1953. godine u Krupi na Vrbasu. Diplomirao je na Mašinskom fakultetu Univerziteta u Banjoj Luci. Radio je u privredi, na poslovima od konstruktora do direktora. Obavljao je funkciju predsjednika Izvršnog odbora Banje Luke. Više puta je biran za odbornika u Skupštini Grada Banja Luka i za poslanika u Narodnoj skupštini Republike Srpske. U dva mandata obavljao je funkciju ministra saobraćaja i veza u Vladi Republike Srpske. Bio je predsjednik Devetog i Desetog saziva Narodne skupštine. Po nacionalnosti je Srbin.*

***Ministar energetike i rudarstva Republike Srpske je Petar Đokić****. Rođen je 1961. godine u Brčkom. Po zanimanju je diplomirani ekonomista. Obavljao je više visokih političkih dužnosti na nivou grada Brčko. U više mandata je biran za narodnog poslanika u Narodnoj skupštini Republike Srpske, a dva puta je biran za predsjednika Narodne skupštine Republike Srpske. Obavljao je dužnost ministra rada i boračko invalidske zaštite u periodu od 2011. do 2014. godine. Od 2014. do 2018. godine obavljao je funkciju ministra industrije, energetike i rudarstva Republike Srpske, a u drugom mandatu Vlade od 2018. do 2022. godine obavljao je dužnost ministra energetike i rudarstva Republike Srpske. Po nacionalnosti je Srbin.*

***Ministar zdravlja i socijalne zaštite Republike Srpske je Alen Šeranić.*** *Rođen je 1977. godine u Banjoj Luci, gdje je završio osnovnu školu i Gimnaziju. Medicinski fakultet je završio na Univerzitetu u Banjoj Luci. Završio je i dodatnu edukaciju iz porodične medicine, te specijalizaciju iz epidemiologije. Master tezu odbranio je u okviru programa Kil Univerziteta u Velikoj Britaniji. Po završetku fakulteta, kao doktor medicine, radio je tri godine u Domu zdravlja Ključ, nakon čega je karijeru nastavio na različitim pozicijama u Ministarstvu zdravlja i socijalne zaštite u Vladi Republike Srpske. U maju 2018. godine imenovan je na funkciju ministra nauke i tehnologije u Vladi Republike Srpske, a od oktobra 2018. godine, po ovlašćenju predsjednice Vlade Republike Srpske obavljao je i funkciju ministra prosvjete i kulture. U prethodnom sazivu Vlade Republike Srpske, od decembra 2018. godine, bio je ministar zdravlja i socijalne zaštite Republike Srpske. Po nacionalnosti je Bošnjak.*

***Ministar za evropske integracije i međunarodnu saradnju Republike Srpske je Zlatan Klokić****. Rođen je 1983. u Prnjavoru, gdje je završio osnovnu i srednju školu, dok je Elektrotehnički fakultet završio u Banjoj Luci. Radio je u preduzeću „Elektrokrajina“ a.d. Banja Luka, radna jedinica „Elektro-distribucija“ Prnjavor, a obavljao je i poslove rukovodioca radne jedinice. Krajem decembra 2014. imenovan je za ministra za ekonomske odnose i regionalnu saradnju, dok je u periodu od 2018. do 2022. godine obavljao funkciju ministra za evropske integracije i međunarodnu saradnju. Po nacionalnosti je Bošnjak.*

***Ministar prosvjete i kulture Republike Srpske je Željka Stojičić****. Rođena je 1959. godine u Mrkonjić Gradu. Osnovnu i srednju školu završila je Mrkonjić Gradu, a Ekonomski fakultet u Sarajevu. Radila je na poslovima plana i analize u Radnoj zajednici „Manjača“ Mrkonjić Grad, bila je Šef računovodstva u Šumskom gazdinstvu “Lisina“ Mrkonjić Grad, Načelnik Odjeljenja za finansije u opštini Mrkonjić Grad, Načelnik Odjeljenja za privredu i finansije u opštini Mrkonjić Grad, Pomoćnik ministra u Resoru za budžet i javne finansije u Ministarstvu finansija Republike Srpske, te dva puta je birana za poslanika u Narodnoj skupštini Republike Srpske. U oba mandata obavljala je funkciju potpredsjednika Narodne skupštine Republike Srpske. Po nacionalnosti je Hrvatica.*

***Ministar za prostorno uređenje, građevinarstvo i ekologiju Republike Srpske je Bojan Vipotnik****. Rođen je 1982. godine. Diplomirao je na Univerzitetu za poslovni inženjering i menadžment u Banjoj Luci. Radio je u Komercijalnoj banci Banjaluka kao stručni saradnik i viši stručni saradnik, bio direktor preduzeća Nova konsalting d.o.o, te šef Kabineta ministra prosvjete i kulture. Po nacionalnosti je Hrvat.*

***Ministar privrede i preduzetništva Republike Srpske je Vojin Mitrović.*** *Rođen je 1961. godine u bijeljinskom selu Donji Brodac. Osnovnu i srednju školu je završio u Bijeljini, dok je diplomu mašinskog inžinjera stekao na Fakultetu tehničkih nauka u Novom Sadu gdje je i magistrirao, a zatim i doktorirao. Radio je na Fakultetu tehničkih nauka u Novom Sadu, u fabrici „Majevica“ u Bačkoj Palanci, u Fabrici „Panaflex“ u Bijeljini, te je bio direktor u firmi „Oktan promet“. U oktobru 2014. osvaja poslanički mandat u Narodnoj skupštini Republike Srpske. Na Opštim izborima 2018. godine je osvojio mandat u Predstavničkom domu Parlamenta BiH. Od decembra 2019. imenovan je za ministra komunikacija i transporta u Savjetu ministara BiH. Na opštim izborima 2022. godine osvojio je mandat poslanika u Narodnoj skupštini Republike Srpske.. Po nacionalnosti je Srbin.*

***Ministar poljoprivrede, šumarstva i vodoprivrede Republike Srpske je Savo Minić.*** *Rođen je 1974. godine u Šamcu. Osnovnu školu je završio u Donjoj Dubici, Opština Odžak, a srednju školu u Šamcu i Bijeljini. Završio je Pravni fakultet u Banjoj Luci, te stekao zvanje magistra, a potom i doktora pravnih nauka. Položi je i pravosudni i advokatski ispit. BAvio se advokatskom djelatnošću, dva mandata je obavljao dužnost načelnika opštine Šamac, bio direktor Agencije za agrarna plaćanja, te direktor privrednog društva „Kaldera Kompani“ Laktaši. Po nacionalnosti je Srbin.*

***Ministar trgovine i turizma Republike Srpske je Sevlid Hurtić****. Rođen je 1970. godine u Doboju. Osnvnu i srednju školu završio je u Doboju, a diplomirao je na Ekonomskom fakultetu, gdje je kasnije stekao zvanje magistra, a potom i doktora ekonomskih nauka. Bio je odbronik u Gradskoj skupštini Doboj, predsjednik Skupštine Grada Doboja, a na posljednjim izborima izabran je za poslanika u Narodnoj skupštini Republike Srpske. Po nacionalnosti je Bošnjak.*

*Ministar pravde Republike Srpske je Miloš Bukejlović. Rođen je 1989. godine u Doboju. Osnovnu i srednju školu završio je u Doboju, a Pravni fakultet u Novom Sadu. Radio je u Agenciji za razvoj malih i srednjih preduzeća Doboj, Gradskoj upravi Doboj, bio je sekretar Skupštine Grada Doboj, potpredsjednik i predsjednik Skupštine Grada Doboj, te direktor preduzeća „Elektro Doboj“. Po nacionalnosti je Hrvat.*

***Ministar rada i boračko-invalidske zaštite Republike Srpske je Dragoslav Kabić****. Rođen je 1972. godine u Prijedoru. Osnovnu školu i srednju građevinsku školu završio je u Prijedoru. Po zanimanju je master inženjer građevinarstva, a zvanje je stekao na Univerzitetu u Beogradu. U dosadašnjoj poslovnoj karijeri bio je rukovodilac tehničkih poslova u AD Vodovod Prijedor i Načelnik Odjeljenja za saobraćaj, komunalne poslove i zaštitu životne sredine i imovinsko stambene poslove u Gradskoj upravi Prijedor. Bio je odbornik u Skupštini grada Prijedora u dva mandata i poslanik je u Narodnoj Skupštini Republike Srpske. Po nacionalnosti je Srbin.*

***Ministar uprave i lokalne samouprave Republike Srpske je Senka Jujić****. Rođena je 1963. godine u Bosanskoj Dubici. Diplomirala je na Pravnom fakultetu u Banjoj Luci. Radila je u Opštinskoj upravi društvenih prihoda u Bosanskoj Dubici, Stanici javne bezbjednosti Bosanska Dubica, u Opštinskom sekretarijatu za privredu i finansije u Kozarskoj Dubici, u Javnoj ustanovi Centar za socijalni rad u Kozarskoj Dubici, a od 2020. godine je ministar uprave i lokalne samouprave u Vladi Republike Srpske. Po nacionalnosti je Bošnjakinja.*

***Ministar za porodicu, omladinu i sport Republike Srpske je Dado Dogan.*** *Rođen je 1988. godine u Jajcu. Srednju tehničku školu završio je u Brčkom, a diplomirao je na Visoko građevinsko-geodetskoj školi strukovnih studija, odsjek arhitektura u Beogradu. Radio je u Javnom preduzeću „Komunalno Brčko“, bio zaposlen u opštinskoj upravi Pelagićevo, te u Jedinici za implementaciju Regionalnog stambenog programa u okviru Republičkog sekretarijata za raseljena lica i migracije. Po nacionalnosti je Bošnjak.''*

U poslaničkoj raspravi, učestvovali su: Nebojša Vukanović, mandatar za sastav vlade Radovan Višković, Igor Crnadak, Nenad Stevandić, Vukota Govedarica, Igor Žunić, Milan Radović, Spomenka Stevanović, Dragomir Vasić, Srđan Mazalica, Želimir Nešković, Đorđe Vučinić, Mirna Savić Banjac, Maja Dragojević Stojić, Mirjana Orašanin, Ranka Perić Romić, Milanko Mihajilica, Zagorka Grahovac, Pero Đurić, Milan Savanović, Denis Šulić, Radislav Dončić, Ognjen Bodiroga, Darko Berjan, Aleksandar Trninić, Ramiz Salkić, Nebojša Drinić, Milica Ijačić, Slaviša Marković, Milan Petrović, Anja Ljubojević, Mirela Kajkut Zeljković, Biljana Petković i Vlado Đajić.

Krivi navod ili repliku, imali su: Sevlid Hurtić, Srđan Mazalica, Igor Crnadak, Vukota Govedarica, Slavenko Ristić, Đorđe Vučinić, Zagorka Grahovac, Milan Savanović, Milanko Mihajilica, Mirsad Duratović, Alen Šeranić, Dragoslav Kabić, Nebojša Vukanović, Ognjen Bodiroga, Milan Petrović, Pero Đurić, Ramiz Salkić, Igor Žunić, Nataša Radulović, Mladen Ilić, Boris Pašalić i Slaviša Marković.

Povredu Poslovnika, prijavili su: Nebojša Vukanović (član 139 *– prisutno 80, glasalo 23 – 22 za, protiv niko, jedan poslanik se uzdržao od glasanja*, čl. 261, 140, 148, 27, 264); Želimir Nešković (član 139– *prisutno 80, glasalo 22 – 22 za, nijedan protiv, nijedan poslanik se nije uzdržao od glasanja*); Biljna Petković (član 139); Srđan Mazalica (član 177); Igor Crnadak (član 172); Slavenko Ristić (član 139).

Zaključena je rasprava.

Završnu riječ o ovoj tački dnevnog reda dao je Radovan Višković, mandatar za sastav Vlade Republike Srpske.

Članom 231 Poslovnika propisano je da se predsjednik i članovi Vlade biraju javnim glasanjem ako Ustavom i zakonom nije drugačije određeno.

Poslanici su se izjasnili o odlukama:

**Odluka o prijevremenom stupanju na snagu Odluke o izboru predsjednika Vlade Republike Srpske** **usvojena je sa** (prisutno 74, glasalo 74) ***51 glasom za, četiri protiv, 19 poslanika se uzdržalo od glasanja.***

**Odluka o izboru predsjednika Vlade Republike Srpske Radovana Viškovića usvojena je sa** (prisutno 74, glasalo 74) ***51 glasom za, 23 glasa protiv, nijedan poslanik se nije uzdržao od glasanja.***

**Odluka o prijevremenom stupanju na snagu Odluke o izboru članova Vlade Republike Srpske usvojena je sa** (prisutno 74, glasalo 74) ***51 glasom za, pet protiv, 18 poslanika se uzdržalo od glasanja.***

**Odluka o izboru članova Vlade Republike Srpske**

1. Zora Vidović, ministar finansija;
2. Bojan Vipotnik, ministar za prostorno uređenje, građevinarstvo i ekologiju;
3. Nedeljko Čubrilović, ministar saobraćaja i veza;
4. Petar Đokić, ministar energetike i rudarstva;
5. Savo Minić, ministar poljoprivrede, šumarstva i vodoprivrede;
6. Vojin Mitrović, ministar privrede i preduzetništva;
7. Zlatan Klokić, ministar za evropske integracije i međunarodnu saradnju;
8. Sevlid Hurtić, ministar trgovine i turizma;
9. Dado Dogan, ministar porodice, omladine i sporta;
10. Miloš Bukejlović, ministar pravde;
11. Siniša Karan, ministar unutrašnjih poslova;
12. Dragoslav Kabić, ministar rada i boračko-invalidske zaštite;
13. Željko Budimir, ministar za naučnotehnološki razvoj, visoko obrazovanje i informaciono društvo;
14. Željka Stojičić, ministar prosvjete i kulture;
15. Alen Šeranić, ministar zdravlja i socijalne zaštite;
16. Senka Jujić, ministar uprave i lokalne samouprave;

**usvojena je sa** (prisutno 74, glasalo 74) ***51 glasom za, 23 protiv, nijedan poslanik se nije uzdržao od glasanja.***

**Ad–2: Polaganje svečane zakletve predsjednika i članova Vlade Republike Srpske**

Na osnovu člana 237 Poslovnika predsjednik i članovi Vlade Republike Srpske položili su svečanu zakletvu.

Predsjednik je zaključio tačku 2 i Treću posebnu sjednicu Narodne skupštine.

U skladu sa članom 174 stav 10 Poslovnika sastavni dio ovog zapisnika je stenogram od 187 stranica, tonski i video-zapis sa Treće posebne sjednice Narodne skupštine Republike Srpske.

**GENERALNI SEKRETAR PREDSJEDNIK**

**NARODNE SKUPŠTINE NARODNE SKUPŠTINE**

***Boran Bosančić* *Dr Nenad Stevandić***